নভেম্বরের মাঝামাঝিই তৃণমূল ছাড়ছেন মুকুল রায়। নতুন দল জাতীয়তাবাদী তৃণমূল কংগ্রেস তৈরি নিয়ে জল্পনা চলছিলই। মুকুল ঘনিষ্ঠ সূত্রের খবর, এবারে একেবারে খুল্লমখুল্লা সেই পথেই হাঁটতে চলেছেন একসময়ের তৃণমূলের নাম্বার টু।
 ওয়েব ডেস্ক: নভেম্বরের মাঝামাঝিই তৃণমূল ছাড়ছেন মুকুল রায়। নতুন দল জাতীয়তাবাদী তৃণমূল কংগ্রেস তৈরি নিয়ে জল্পনা চলছিলই। মুকুল ঘনিষ্ঠ সূত্রের খবর, এবারে একেবারে খুল্লমখুল্লা সেই পথেই হাঁটতে চলেছেন একসময়ের তৃণমূলের নাম্বার টু। খোদ মুকুলই তাতে নিয়মিত ইন্ধন দিয়ে গিয়েছেন। প্রকাশ্যেই কংগ্রেস-বাম-তৃণমূল ছেড়ে আসাদের এক ছাতার তলায় নিয়ে আসার চেষ্টা করেছেন। তবে ঠারে ঠোরে বুঝিয়ে দিয়েছেন, এখনই সম্মুখ সমর নয়। বরং আড়ালে থেকে খানিকটা মেঘনাদের কায়দাতেই লড়াই চালাতে চাইছেন তিনি। গত জুলাই মাসে নতুন দল তৈরির বিজ্ঞপ্তি জারি করে জাতীয়তাবাদী তৃণমূল কংগ্রেস। একত্রিশে অক্টোবরের মধ্যে এই নাম নিয়ে কোনও আপত্তি জমা না পড়লেই কমিশনের বৈধতা পাবে নতুন এই দল। এখনও পর্যন্ত কেউ আপত্তি জানায়নি। ফলে সব ঠিক থাকলে নভেম্বরের পয়লা তারিখই ভূমিষ্ঠ হচ্ছে নতুন দল। ঘনিষ্ঠ সূত্রের দাবি, এবার তাই আড়াল সরিয়ে খোলাখুলি ময়দানে নামার সময় এসেছে মুকুল রায়ের। কালীপুজোর আশেপাশেই জাতীয়তাবাদী তৃণমূল কংগ্রেসের নয়া মুখপত্র খোলা হাওয়া প্রকাশিত হবে। তার আগেই বিভিন্ন জেলায় ঘুরে সংগঠন গুছিয়ে তৃণমূল ছাড়তে পারেন মুকুল রায়। একসময় রাষ্ট্রীয় সন্ত্রাসের অভিযোগকেই ভোটের ময়দানে ইস্যু করে লড়াইয়ে নেমেছিল তৃণমূল কংগ্রেস। মুকুল রায়ের নতুন দলও সেই রাষ্ট্রীয় সন্ত্রাসকে ইস্যু করেই তৃণমূল সরকারকে বেকায়দায় ফেলবে বলে মনে করা হচ্ছে।